“นายกฯ” เผยวัคซีน “แอสตราเซเนกา” ผ่าน “อย.” แล้ว เล็งหาแหล่งอื่นเพิ่ม ยันไม่ผูกขาด
“นายกฯ” เผยวัคซีน “แอสตราเซเนกา” ผ่าน “อย.” แล้ว เล็งหาแหล่งอื่นเพิ่ม ยันไม่ผูกขาด
“นายกฯ” เผยวัคซีน “แอสตราเซเนกา” ผ่าน “อย.” แล้ว เล็งหาแหล่งอื่นเพิ่ม ยันไม่ผูกขาด
19 ม.ค. 2564

พล.อ.ประยุทธ์ จันทร์โอชา นายกรัฐมนตรี และ รมว.กลาโหม เยี่ยมชมการนำเสนอผลงานวิจัยและนวัตกรรมเพื่อรองรับสถานการณ์โรคติดเชื้อไวรัสโคโรนา 2019 (โควิด-19) ในช่วงเช้าวันนี้ โดยผลงานวิจัยที่ได้การสนับสนุนจากสำนักงานการวิจัยแห่งชาติ (วช.) และได้รับรางวัลการวิจัยแห่งชาติ : รางวัลผลงานประดิษฐ์คิดค้น ประจำปีงบประมาณ 2564 ได้แก่ ระบบติดตามลักษณะทางพันธุกรรมและการกลายพันธุ์ของเชื้อไวรัส โควิด-19 สายพันธุ์ใหม่ เพื่อติดตามการระบาดและนำข้อมูลไปใช้เชิงลึกและใช้ในการพัฒนาคิดค้นวัคซีน ระบบปัญญาประดิษฐ์ในการประเมินการใส่หน้ากากอนามัย (AI MASK) เครื่องฆ่าเชื้อโควิด-19 โดยละอองนาโน และตู้อบฆ่าเชื้อไวรัสระบบไฮบริด
นายกรัฐมนตรี กล่าวว่า วัคซีนจาก “แอสตร้า เซนเนก้า” ได้ผ่านการรับรองจากองค์การอาหารและยา (อย.) แล้ว และทุกวัคซีนสามารถขึ้นทะเบียนรับรองได้โดยไม่ปิดกั้น แต่มาตรฐานของไทย คือจะต้องผ่านการรับรองมาตั้งแต่ต้นทางก่อน ส่วนการฉีดต้องจัดลำดับตามความสำคัญ โดยระหว่างนี้ให้ศึกษาข้อมูลการฉีดวัคซีนของต่างประเทศ เพื่อเตรียมมาตรการป้องกัน
และในอนาคตอาจจะพิจารณาวัคซีนจากบริษัทอื่นที่มีคุณภาพ และราคาถูกลงมาให้บริการประชาชน พร้อมยืนยันว่าไม่มีการผูกขาด ซึ่งวัคซีนเป็นสินค้าควบคุมดูแลในระยะแรก และใช้เมื่ออยู่ในสถานการณ์ฉุกเฉินที่มีการแพร่ระบาด ซึ่งรัฐบาลต้องควบคุม ไม่ใช่ใครจะนำเข้ามาก็ได้
ส่วนเชื้อไวรัสโควิด-19 สายพันธุ์ใหม่จากประเทศอังกฤษว่า ต้องระมัดระวัง ซึ่งประเทศไทยถือว่าสามารถควบคุมได้ตั้งแต่ต้นทาง และตรวจสอบคัดกรองได้ดี แต่สิ่งสำคัญที่สุดคือพื้นฐานของเชื้อใกล้เคียงกัน แต่สายพันธุ์ใหม่แพร่ระบาดเร็วขึ้น แต่ความรุนแรงของโรคยังเท่าเดิม ดังนั้นวัคซีนที่จะใช้ต้องมีความปลอดภัย
นายกรัฐมนตรี ได้เน้นย้ำให้ประชาชนสวมหน้ากากอนามัย หรือหน้ากากผ้า พร้อมสนับสนุนให้คิดค้นนวัตกรรมใหม่ๆ เพื่อนำมาใช้ประโยชน์ ขณะที่เครื่องฆ่าเชื้อโควิด-19 โดยละอองนาโน ให้ไปศึกษาเพื่อผลิตเป็นสินค้าทางการค้าและดูว่าสถานที่ใดมีความจำเป็นที่จะต้องใช้งาน
จากนั้น นายอนุชา นาคาศัย รัฐมนตรีประจำสำนักนายกรัฐมนตรี และคณะผู้บริหาร ได้ประชาสัมพันธ์โครงการ “ฮาวทูแยก – แยกอย่างไรไม่ให้ติดเชื้อ” เพื่อรณรงค์ให้ประชาชนทิ้งขยะติดเชื้อ เช่น หน้ากากอนามัย กระดาษชำระ เสื้อกาวน์จากเม็ดพลาสติก ชุดอุปกรณ์ป้องกันบุคลากรทางการแพทย์ (PPE) และถุงมืออย่างถูกต้อง โดยจะมีระบบนำไปกำจัดอย่างถูกวิธี ซึ่งโครงการนี้จะนำร่องใน 3 จังหวัดในพื้นที่เสี่ยง คือ จ.สมุทรสาคร ชลบุรี และระยอง
นายกรัฐมนตรี ย้ำว่า การกำจัดขยะต้องมีการบริหารจัดการให้ดี ซึ่งรัฐบาลมีแผนการตั้งโรงงานขยะ แต่ยังมีปัญหาในบางพื้นที่ ที่ประชาชนไม่ยินยอม โดยต้องขอความร่วมมือจากประชาชน เพราะหากไม่มีโรงงานขยะกระจายอยู่ในแต่ละพื้นที่ ก็จะมีปัญหาเรื่องการขนส่งข้ามจังหวัด ซึ่งจะเป็นอันตรายได้ ดังนั้นอยากให้มีโรงงานขยะในทุกจังหวัดหรือทุกภาค เพื่อลดระยะเวลาการขนส่ง ซึ่งท้องถิ่นต้องร่วมมือกัน พร้อมกับกล่าวว่า “ทุกวันนี้ ขยะพิษจากโควิด-19 เยอะอยู่แล้ว ขออย่าสร้างขยะสังคมขึ้นอีก”
ผู้สื่อข่าวยังถามถึงการผ่อนปรนมาตรการ และผ่อนคลายกิจการ/กิจกรรมต่างๆ ว่าภายในสิ้นเดือน ม.ค.นี้จะมีการผ่อนปรนหรือไม่นั้น โดยนายกรัฐมนตรี กล่าวเพียงว่า ทุกคนจะต้องร่วมมือร่วมใจกันในการฝ่าฟันอุปสรรคนี้ไปให้ได้ และทางศูนย์บริหารสถานการณ์โควิด-19 (ศบค.) ได้มีการประเมินสถานการณ์การติดเชื้อรายวันอยู่แล้ว